钦定古今图书集成/明伦汇编/氏族典/第411卷 > 《廖用贤尚友录》 > 杜叔毗
## 钦定古今图书集成/明伦汇编/氏族典/第411卷 > 《廖用贤尚友录》 > 杜叔毗

按《周书杜叔毗传》，“叔毗字子弼，其先京兆杜陵人也，
徙居襄阳。祖乾光，齐司徒右长史。父渐，梁边城太守。
叔毗仕梁，为萧循府中直兵参军。大统十七年，太祖
令达奚武经略汉州，围循于南郑。循令叔毗诣阙请
和，太祖见而礼之。使未反，而循参军曹策、刘晓谋以
城降武。时叔毗兄君锡为循中记室参军，从子暎、暎”
弟晰，各领部曲，策等擅加害焉。循寻讨策等，擒之。及
循降，策至长安，叔毗具申冤状，志在复仇，手刃策于
京城，面缚请就戮。太祖嘉其志气，特命赦之。寻拜都
督、辅国将军、中散大夫。天和二年，从卫国公直南讨，
军败，为陈人所擒，遂被害。子廉卿。